केरल में कोविड-19 के 12 हजार से अधिक मामले सामने आए, 150 लोगों की मौत
केरल में बुधवार को कोविड-19 से 150 लोगों की मौत के साथ मृतकों की कुल संख्या 12,445 हो गई। वहीं, 12,787 नए मामले सामने आए जिसके बाद प्रदेश में संक्रमितों की कुल संख्या 28,42,247 हो गई।
तिरूवनंतपुरम: केरल में बुधवार को कोविड-19 से 150 लोगों की मौत के साथ मृतकों की कुल संख्या 12,445 हो गई। वहीं, 12,787 नए मामले सामने आए जिसके बाद प्रदेश में संक्रमितों की कुल संख्या 28,42,247 हो गई। राज्य सरकार ने यहां प्रेस विज्ञप्ति जारी कर कहा कि बीमारी से अभी तक 13,683 व्यक्ति उबर चुके हैं जिससे अभी तक स्वस्थ हुए कुल मरीजों की संख्या 27,29,967 हो गई है। इसके अनुसार प्रदेश में फिलहाल उपचाराधीन मरीजों की संख्या 99,390 है। विज्ञप्ति के अनुसार एर्णाकुलम में कोरोना वायरस के सबसे अधिक 1706 मामले सामने आए, वहीं तिरूवनंतपुरम में 1501, मलप्पुरम में 1321 और पलक्कड़ में 1315 नए मामले सामने आए हैं। इसमें बताया गया कि बुधवार को कुल 1,24,326 नमूनों की कोविड-19 जांच की गई जिसके बाद राज्य में कुल जांच की संख्या 2,22,81,273 हो गई। जांच संक्रमण दर 10.29 फीसदी है। स्वास्थ्य मंत्री वीणा जॉर्ज ने बताया कि राज्य में एक करोड़ से अधिक (1,00,69,673) लोग टीके की पहली खुराक ले चुके हैं जबकि 26,89,731 लोग दोनों खुराक लगवा चुके हैं। इस बीच राज्य सरकार ने लॉकडाउन के नियमों में और छूट देने की घोषणा की। इसके साथ ही सरकार ने लोगों को कोविड महामारी की संभावित तीसरी लहर के प्रति चेतावनी भी दी। प्रदेश में लॉकडाउन में नयी छूट बृहस्पतिवार से प्रभावी होगी। मुख्यमंत्री पी विजयन समीक्षा बैठक के बाद संवाददाताओं से बातचीत में इसकी जानकारी दी। मुख्यमंत्री ने कहा कि राज्य में कोविड-19 संक्रमण का प्रसार अब घट रहा है। नये दिशा निर्देश के अनुसार बैंक में अब मंगलवार और बृहस्पतिवार को भी कामकाज होगा, लेकिन इन दिनों में आम लोग बैंक की शाखाओं में नहीं जा सकेंगे। विजयन ने कहा, ''ए तथा बी श्रेणी के इलाकों में सभी सरकारी संस्थानों एवं बैंकों को 50 फीसदी कर्मचारियों के साथ संचालन की अनुमति दी गयी है और सी श्रेणी के शहर में सभी सरकारी संस्थान 25 फीसदी कर्मचारियों की क्षमता के साथ खुलेंगे।" उन्होंने कहा कि पूजा स्थल खोले जा सकते हैं लेकिन एक बार में अधिकतम 15 लोगों को अंदर जाने की इजाजत होगी। ये भी पढ़ें